**Hisyam bin Ahmad** yang lebih dikenali sebagai **Hisyam Inteam**  telah dilahirkan pada 1 Februari 1980 di Keramat, Kuala Lumpur dan merupakan salah seorang penyanyi nasyid yang popular di Malaysia. Beliau juga merupakan salah seorang anggota kumpulan Inteam (2000-2002, 2015-kini) yang dahulunya bernaung di bawah label Hijjaz Records. Beliau juga mempunyai latar belakang pendidikan agama yang tinggi sejak dari sekolah rendah lagi.

Perjalanan karier
-----------------

### 1998-2002 : Kemunculan Awal Bersama In-Team

Pada tahun 1998, Hisyam yang mula menyambung pengajiannya di pusat matrikulasi Universiti Islam Antarabangsa (UIA) telah bergiat aktif dalam bidang nasyid di mana beliau merupakan anggota kumpulan nasyid rasmi UIA iaitu Husaini yang juga dianggotai oleh Abdul Rahim (Rahim Inteam) dan Amin Idris (kini pengacara & motivator) pada ketika itu. Beliau yang kemudiannya diberi peranan sebagai penyanyi solo dalam kumpulan Husaini telah mendapat tawaran daripada Hijjaz Records untuk masuk sebagai ahli kumpulan In-Team. Selang beberapa hari, Hisyam menyatakan persetujuan untuk mengikat kontrak bersama Hijjaz Records sekaligus melengkapkan kumpulan In-Team yang pada ketika itu telahpun dianggotai oleh Syah, Hazamin dan Allahyarham Suhaimi.

Dengan penyertaan beliau dalam In-Team, mereka kemudiannya menghasilkan album pertama yang berjudul *Kasih Kekasih* pada tahun 2000. Album yang hit dengan lagu judulnya itu ternyata telah memperkenalkan nama In-Team dalam industri muzik tanah air dan menjadi siulan ramai pada ketika itu. Biarpun pada awalnya timbul sedikit kontroversi yang mengatakan bahawa In-Team menggalakkan anak-anak muda untuk berpasangan dengan menggunakan istilah *"Islamic Couple"* sehingga menyebabkan mereka tidak dibenarkan untuk menyanyikan lagu tersebut di UIA, lagu ini ternyata menjadikan mereka lebih dikenali sehinggakan album tersebut terjual melebihi 80,000 unit.

Hisyam dalam video lagu '''In-Team - Impian Kasih''' pada tahun 2001
Setahun selepas, Hisyam bersama anggota In-Team yang lain telah menghasilkan album kedua mereka iaitu *Impian Kasih*. Sepertimana album pertama mereka, album ini turut terjual laris dengan menampilkan banyak lagu hit seperti *Impian Kasih*, *Selamatkan Dunia*, *Lilin Seorang Guru* dan *Rabiatul Adawiyah*.

### 2002-2007 : Keluar Dari In-Team & Kewujudan DeHearty

Pada tahun 2002, Hisyam yang pada ketika itu berada di tahun akhir pengajian tidak dapat meluangkan banyak masa bersama peminat lantaran komitmen beliau yang semakin sibuk. Maka, Hisyam dengan berat hatinya menarik diri dari kumpulan In-Team untuk fokus dalam pengajiannya, tambahan pula timbul konflik antara beliau dengan pihak pengurusan Hijjaz Records. Tempat beliau dalam In-Team kemudiannya digantikan oleh Abdul Rahim yang juga sahabatnya ketika bersama Husaini sebelum ini. 

Setelah tamat pengajian, Hisyam telah mendapat lamaran daripada NAR Records Sdn. Bhd. untuk merakamkan album solo. Namun begitu, beliau yang lebih selesa untuk bergerak dalam kumpulan akhirnya mengajak tiga orang rakannya yang juga mahasiswa UIA iaitu Azrul Azlan (kini Dr Azrul Azlan), Zul dan Warie untuk membentuk kumpulan DeHearty pada tahun 2004. Bersama DeHearty, Hisyam berjaya menghasilkan dua album studio iaitu *Di Hati (2004)* dan *Insan Istimewa (2005)* ketika bernaung di bawah label NAR Records sebelum menyepikan diri lantaran kesibukan setiap anggotanya.

### 2007-kini : *Nur Insani*, Projek-Projek Bersama Inteam & Kembali Bersama Inteam (2015)

Pada tahun 2007, Hisyam telah dijemput oleh kumpulan lamanya, Inteam sebagai penampilan istimewa dalam album *Nur Insani* pada tahun yang sama. Dua tahun selepas itu, beliau bersama Suhaimi telah diundang juga oleh kumpulan Inteam untuk bersama-sama merakamkan album yang berjudul *Allahu Rabbi* di mana album tersebut merupakan projek *reunited* pertama mereka sepanjang mereka bergiat aktif dalam industri nasyid tanah air. Pada tahun 2013, beliau sekali lagi terlibat dalam projek *reunited* yang kedua dengan album berjudul Iman & Aman oleh Inteam, juga sebagai undangan istimewa bersama Suhaimi.

Namun pada 21 Mei 2015, secara rasminya beliau telah kembali menganggotai Inteam untuk bersama sahabat-sahabatnya iaitu Syah, Hazamin dan Abdul Rahim. Kembalinya beliau ke pangkuan Inteam menjadikan kumpulan tersebut kini berjumlah 4 orang. Selain bersama Inteam, Hisyam juga mempunyai kerja hakiki di mana beliau bekerja sebagai pegawai di pejabat FELDA.

Pendidikan
----------

Beliau mendapat pendidikan awal di Sekolah Kebangsaan Lembah Keramat, Kuala Lumpur pada tahun 1987, sebelum memasuki Madrasah Darul Falah, Melaka (1988-1990). Selepas itu, dia menyambung pengajian ke peringkat menengah di Sekolah Menengah Rendah Agama Az-Zafirah (1991-1992). 

Kemudian, beliau memasuki Sekolah Menengah Agama (Arab) Ar-Rahmah Kenali (1996-1997) dan melanjutkan pengajannya ke peringkat universiti di Universiti Islam Antarabangsa Malaysia (UIAM) dalam jurusan pengajian Ilmu Wahyu.

Diskografi
----------

| Kumpulan | Tahun | Judul Album | Penerbit | Label | Edaran | Jualan |
| --- | --- | --- | --- | --- | --- | --- |
| In-Team/Inteam |
| 2000 | *Kasih Kekasih* | Hijjaz | Hijjaz Records | NAR Records | 80,000 unit |
| 2001 | *Impian Kasih* | Hijjaz | Hijjaz Records | NAR Records | 50,000 unit |
| 2007 | *Nur Insani* | Inteam | Inteam Records | EMI Music Malaysia |  |
| 2009 | *Allahu Rabbi* | Inteam | Inteam Records | Warner Music Malaysia |  |
| 2010 | *Nur Muhammad (Bersama Kumpulan UNIQUE)*  | Inteam | Inteam Records | Warner Music Malaysia |  |
| 2013 | *Iman & Aman* | Inteam | Inteam Records | Warner Music Malaysia |  |
| 2015 | *Miracle Hits Inteam* | Inteam | Inteam Records | Sony Music Malaysia |  |
| 2017 | *Zikir Hati* | Inteam | Inteam Records | Inteam Records |  |
| 2020 | *Inteam 20 Tahun* | Inteam | Inteam Records | Masyhur/Universal Music Malaysia |  |
| DeHearty |
| 2004 | *Di Hati* | Musrad (Musa Exists) | NAR Records | NAR Records |  |
| 2005 | *Insan Istimewa* | Musrad | NAR Records | NAR Records |  |
|

Rujukan
-------

1. ↑  © Ikhwanul In-Team.